SKRIFTLIG FORESPØRGSEL E-3675/01

af Ioannis Marínos (PPE-DE) til Kommissionen

(17. januar 2002)

Om: Uigennemskuelig praksis i Cedefop

Ifølge en offentliggørelse i den yderst seriøse avis European Voice (6-12/12/01) har EU's Revisionsret rettet en hård kritik mod Det Europæiske Center for Udvikling af Erhvervsuddannelse (Cedefop), hvad angår den praksis, som det følger i forbindelse med ansættelse og forvaltning af de menneskelige ressourcer. De tjenestemænd, der har undersøgt denne fællesskabsinstitution, understreger i deres vurdering, at det ovennævnte center kun har gjort lidt for at overholde de gældende forskrifter. Endvidere har en undersøgelse af 36 dossier'er for ansatte vist, at 28 af de ansættelser, der var foretaget, var utilstrækkeligt begrundede (insufficiently justified). Hele situationen har meget uheldige følger for denne institutions image som decentraliseret institution, for selve EU samt for Grækenland, som huser og støtter den på enhver måde men overhovedet ikke kan drages til ansvar for den manglende gennemskuelighed, som den beskyldes for at være præget af.

Hvad agter Kommissionen at foretage sig for at styrke gennemskueligheden og retfærdigheden af procedurerne inden for denne institution? Vil de personaleansættelser, som Revisionsretten vurderer som utilstrækkeligt begrundede, blive annulleret? Kan Kommissionen give detaljerede oplysninger om hver enkelt af disse udvælgelsesprocedurer, den pågældende stillings art samt nationaliteten af de kandidater, der er er blevet ansat på et mangelfuldt grundlag? Hvilke sprog benyttes som officielle sprog i Cedefop?

Svar afgivet på Kommissionens vegne af Viviane Reding

(1. marts 2002)

Cedefop er et decentralt organ oprettet i henhold til en særlig forordning (Rådets forordning (EØF) nr. 337/75 af 10. februar 1975 om oprettelse af et europæisk center for udvikling af erhvervsuddannelse(1), artikel 7, stk. 4). Med hensyn til personalepolitik fungerer Cedefop som et selvstyrende organ, som Kommissionen ikke har nogen kontrol med ud over at være repræsenteret i centrets bestyrelse. I henhold til den grundlæggende forordning er det således direktøren, som er personalets foresatte og ansætter og afskediger dette(2). De udnævnelser, som Revisionsretten finder utilstrækkeligt begrundede, kan derfor ikke annulleres af Kommissionen.

Centret har givet følgende oplysninger om ovennævnte udnævnelser. De 28 omtalte tilfælde omfatter 14 A-stillinger (eksperter inden for området uddannelse og erhvervsuddannelse, oversættere, administrative ledere, osv.), otte B-stillinger (finansiel administration, dokumentalister, datateknikere, osv.) samt seks C-stillinger (sekretærer), som alle er omfattet af midlertidige kontrakter (oprindelig for et tidsrum på to år).

Den geografiske fordeling er følgende:

- Belgien: 5,

- Grækenland: 5,

- Tyskland: 4,

- Frankrig: 4,

- Spanien: 3,

- Italien: 2,

- Det Forenede Kongerige: 2,

- Finland: 1,

- Norge: 1

- Irland: 1.

Da Revisionsrettens konklusioner vedrørende dette spørgsmål hidrører fra en revision fra 2001 vedrørende personalepolitikken i alle agenturer mellem 1995 og 2000(3), henvises der for det meste til den kritiske fase, som Cedefop gennemgik, efter at centret blev flyttet fra Berlin til Thessaloniki i 1995-1998. Revisionsretten understreger, at centret skulle gennemføre adskillige ansættelsesprocedurer med meget kort varsel for at kunne fastholde aktiviteterne i en situation, hvor kun halvdelen af personalet fulgte med efter flytningen til Grækenland.

Kommissionen har allerede anbefalet større åbenhed i agenturets ansættelsesprocedurer ved bl.a. i bestyrelsen i 1997 at opfordre til, at man fastlægger klare retningslinjer for direktøren med hensyn til spørgsmål vedrørende personalepolitik, herunder at der systematisk aflægges beretning om gennemførelsen heraf. Kommissionen mener, at den efterfølgende bestyrelsesbeslutning har bidraget til at forbedre åbenheden i de daglige personaleafgørelser i centret. I Revisionsrettens rapport står: Ved ansættelser efter flytningen har centret taget hensyn til de resultater, som ansatte ved centret eller ansøgere til stillinger ved centret har opnået ved fællesskabsinstitutionernes udvælgelsesprøver.

Med hensyn til de officielle sprog, der anvendes i Cedefop, kan Kommissionen henvise det ærede medlem til et tidligere svar på skriftlig forespørgsel P-3015/98 af Nikitas Kaklamanis(4).

(1) EFT L 39 af 13.2.1975.

(2) Jef. Kommissionens svar på skriftlig forespørgsel E-2549/98 af Nikitas Kaklamanis, EFT C 118 af 29.4.1999.

(3) Revisionsrettens beretning om regnskabet for Det Europæiske Center for Udvikling af Erhvervsuddannelse (Cedefop) for regnskabsåret, der afsluttedes pr. 31. december 2000.

(4) EFT C 182 af 28.6.1999.